b'\n_START_ARTICLE_\nSanta Eul\xc3\xa0lia de Noves\n_START_SECTION_\nDescripci\xc3\xb3\n_START_PARAGRAPH_\n\xc3\x89s situada dins del nucli urb\xc3\xa0 de la poblaci\xc3\xb3 de Garriguella, molt propera a l\'acc\xc3\xa9s principal al poble, des de la carretera C-252._NEWLINE_L\'esgl\xc3\xa9sia \xc3\xa9s formada per dues zones ben diferenciades: el temple rom\xc3\xa0nic original i la part moderna de l\'edifici. L\'edifici original est\xc3\xa0 situat a la banda oriental del temple actual. Es conserva una part de la planta basilical de tres naus origin\xc3\xa0ria del temple i la resta ha desaparegut. La nau central \xc3\xa9s m\xc3\xa9s alta i ampla que les dues laterals i la coberta \xc3\xa9s de volta de can\xc3\xb3 ultrapassada, sostinguda per tres trams d\'arcs torals de mig punt, recolzats damunt pilastres adossades. Les naus estan comunicades per tres arcs formers de mig punt, bastits amb carreus ben escairats als pilars i dovelles estretes, amb les impostes bisellades. El parament interior del temple, aix\xc3\xad com la decoraci\xc3\xb3 motllurada d\'algunes de les impostes originals, fou arrebossat i pintat de blanc amb la posterior reforma d\'\xc3\xa8poca moderna. A la nau lateral nord es conserva una petita finestra d\'arc de mig punt. El parament exterior est\xc3\xa0 compost per pedres de diverses mides sense treballar, disposades en curtes filades regulars. La fa\xc3\xa7ana occidental es troba adossada a la cap\xc3\xa7alera de la nova esgl\xc3\xa9sia, que es constru\xc3\xad a continuaci\xc3\xb3 de la primitiva construcci\xc3\xb3, la qual actualment t\xc3\xa9 la funci\xc3\xb3 de magatzem. Els dos temples estan comunicats per una gran capella, dedicada al Sagrat Cor, situada a l\'extrem sud-oest de l\'edifici actual._NEWLINE_El temple modern \xc3\xa9s un edifici de grans dimensions que consta d\'una nau central coberta amb volta de can\xc3\xb3 i llunetes, amb les capelles laterals comunicades i cobertes per voltes d\'aresta, a manera de petits cossos oberts als laterals de la nau central. Es comuniquen amb aquesta a trav\xc3\xa9s d\'arcs de mig punt, separats per una doble pilastra amb capitells decorats. A la part superior dels arcs hi ha una filada d\'obertures cegues amb balustrada, a manera de galeria. El transsepte est\xc3\xa0 coronat per una gran c\xc3\xbapula octogonal, sostinguda per petxines, aixecada sobre un tambor amb finestres, que serveixen per il\xc2\xb7luminar l\'espai L\'absis del temple \xc3\xa9s semicircular i presenta un gran retaule d\'obra, amb la coberta apetxinada. El temple tamb\xc3\xa9 compta amb una tribuna pel cor als peus de l\'edifici i, a l\'extrem septentrional de la fa\xc3\xa7ana, un campanar de planta octogonal amb quatre obertures d\'arc de mig punt. De la fa\xc3\xa7ana destaca la portalada, precedida per una senzilla escalinata de pedra. Est\xc3\xa0 composta per un arc rebaixat bastit amb dovelles ben escairades i decorades amb una motllura. S\'observen les restes d\'una obertura anterior tapiada, d\'arc de mig punt. A la part superior s\'obre un \xc3\xb2cul, bastit amb el mateix tipus de pedra. A l\'interior, els murs estan enguixats i, damunt d\'ells, destaquen elements decoratius fets amb estuc de color gris. El temple es troba profusament decorat. La c\xc3\xbapula presenta imatges dels quatre Evangelistes i el retaule central est\xc3\xa0 dedicat a Santa Eul\xc3\xa0lia. Les capelles laterals tenen altres imatges escult\xc3\xb2riques. Destaquen dos p\xc3\xbalpits decorats, als laterals de la nau central._NEWLINE_El parament exterior \xc3\xa9s de pedra vista, de diverses mides i sense treballar, contrastada amb les cantonades de l\'edifici.\n_START_SECTION_\nHist\xc3\xb2ria\n_START_PARAGRAPH_\nL\'esgl\xc3\xa9sia actual de Santa Eul\xc3\xa0lia de Noves \xc3\xa9s un edifici realitzat els segles XVIII-XIX sota la direcci\xc3\xb3 del mestre d\'obres Pere Santariol. L\'esgl\xc3\xa9sia es bast\xc3\xad exactament entre els anys 1722 i 1785. Posteriorment vers el 1883 es va construir el campanar._NEWLINE_A la banda oriental de l\'esgl\xc3\xa9sia de Santa Eul\xc3\xa0lia de Noves es conserven els restes del l\'antic temple. Encara que la part antiga es data popularment a principis de l\'Alta Edat Mitjana, sense treballs arqueol\xc3\xb2gics \xc3\xa9s dif\xc3\xadcil datar exactament quan es va bastir. Segons J. Badia, l\'articulaci\xc3\xb3 del mur exterior fa suposar que el temple es constru\xc3\xad en un moment anterior a l\'adopci\xc3\xb3 que es don\xc3\xa0 a Catalunya al segle XI de les formes anomenades llombardes, datant-lo per tant dels segles X-XI. Tot i aix\xc3\xb2, per tipologia i paral\xc2\xb7lels, l\'antic temple cal datar-lo dins les primeres d\xc3\xa8cades del segle XI._NEWLINE_Entre els anys 1986-88 es va dur una s\xc3\xa8rie d\'obres d\'arranjament de l\'edifici: restauraci\xc3\xb3 de la teulada de l\'esgl\xc3\xa9sia i de la coberta del campanar; rep\xc3\xa0s de les esquerdes de la volta i la c\xc3\xbapula; arranjament dels graons d\'acc\xc3\xa9s al campanar en estat deficient; i la restauraci\xc3\xb3 dels murs confrontats amb l\'esgl\xc3\xa9sia._NEWLINE_Documentalment, segons el precepte del rei Lotari de l\'any 982, el monestir de Sant Pere de Rodes tenia possessions a la "villa Novas". En una escriptura datada al darrer quart del segle XI, on es recullen possessions de diferents cavallers, parla d\'en Ramon Guillem i d\'en Dalmau Berenguer com a propietaris de l\'esgl\xc3\xa9sia de Sant Nazari, a m\xc3\xa9s de posseir masos, terres i vinyes situats a "villa Novas". Encara que no queden restes, aquesta esgl\xc3\xa9sia \xc3\xa9s situada popularment prop de la font de Sant Nazari, al sud-oest del nucli de Noves._NEWLINE_No \xc3\xa9s fins als segles XIII i XIV quan es comencen a registrar diferents documents que parlen del delmes a la parr\xc3\xb2quia de Santa Eul\xc3\xa0lia de Noves, com el Rationes decimarun del 1279 i 1280.'